Կարպ Խաչվանքյան

Կարպ Մկրտչի Խաչվանքյան (), հայ դերասան, ռեժիսոր, ՀԽՍՀ ժողովրդական արտիստ (1957)։ Հատկապես հայտնի է կատակերգական ժանրում իր խաղացած դերերով։ XX դարի 2-րդ կեսի հայ բեմի ամենաճանաչված կատակերգակներից է։ Բեմական հմայքի, շեշտված անհատականության, ռիթմի, հումորի, երաժշտության նուրբ զգացողության շնորհիվ նույն հաջողությամբ կերտել է և´ կատակերգական, և´ երաժշտական կերպարներ։

Կենսագրություն 
Կարպ (իսկական անունը՝ Կարապետ) Խաչվանքյանը ծնվել է 1923 թվականի հունվարի 23-ին։ 1928 թվականին նրա ընտանիքը տեղափոխվել է Թիֆլիս։ 1941-1944 թվականներին սովորել է Թբիլիսիի կինոստուդիային կից դերասանական դպրոցում։ 1944-1998 թվականներին աշխատել է Երևանի երաժշտական կոմեդիայի թատրոնում։ 1984-1988 թվականներին Խաչվանքյանը նաև թատրոնի գեղարվեստական ղեկավարն էր։ Հայտնի դերերից են Ալդեմարո (Լոպե դե Վեգայի «Պարերի ուսուցիչը»), Նիկո (Հ. Պարոնյանի և Ա. Այվազյանի «Ատամնաբույժն արևելյան»), Պետրուչիո (Շեքսպիրի «Կամակոր կնոջ սանձահարումը»), Տոնիո և Զանետտո (Գոլդոնիի «Վենետիկյան երկվորյակներ»)։ Խաչվանքյանի բեմադրությունները՝ Ֆ. Լոուի «Իմ չքնաղ լեդի», Ի. Կալմանի «Սիլվա», Ա. Այվազյանի «Սեր աստղերի տակ» և այլն, առանձնանում են երաժշտության, պարի և խոսքի միաձուլությամբ։

Խաչվանքյանը երաժշտական կոմեդիայի թատրոնում բեմադրել է Արտեմի Այվազյանի «Սեր աստղերի տակ», Էլդար Ռյազանովի և Էմիլ Բրագինսկու «Բաղնիքդ անուշ» ու այլ կատակերգություններ։ Նկարահանվել է նաև կինոյում՝ «Արարատյան դաշտի աղջիկը», 1949 թվականին, «Պատվի համար», 1956 թվականին, «Ճանապարհ դեպի կրկես», 1963 թվականին, «Ատամնաբույժն արևելյան», 1981 թվականին։ 1998 թվականին պարգևատրվել է ՀՀ Սուրբ Մեսրոպ Մաշտոցի շքանշանով։

Կարպ Խաչվանքյանը մահացել է 1998 թվականի նոյեմբերի 29-ին։

Դերերը 

 Բոնի՝ «Սիլվա»
 Վալի՝ «Աշուղ Մուրադ»
 Գուրգեն - «Աղբյուրի մոտ»
 Տոնինո, Ձունիետո ՝ «Վենետիկյան երկվորյակներ »
 Լյոնյա Գլազկին՝ «Մի քաղաք կա Վոլգայի վրա»
 Դիոգինես՝ «Եվայլն կամ Նոր Դիոգինես »
 Նիկո՝ «Ատամնաբույժն արևելյան»
 Ալդեմարո՝ «Պարերի ուսուցիչը»
 Խանդիկյան՝ «Խանդից պատուհաս»
 Միշա՝ «Սիրո հովիտ»
 Սկապեն՝ «Սկապենի արարքները»
 Սիրական՝ «Սոֆիկի սխալը»
 Մանուչա՝ «Ծղնեթցի Մայա»
 Ղարա՝ «Կապկազ թամաշա»
 Պետրուչիո՝ «Անսանձ կնոջ սանձահարումը»
 Թոդորոս՝ «Պահանջվում է ստախոս»
 Հիգենս՝ «Իմ չքնաղ լեդի»
 Սոկրատ՝ «Սեր աստղերի տակ»
 Կնյազ՝ «Տաքսի, տաքսի»
 Ջուլիկյան՝ «Ախ, ներվեր, ներվեր»
 Վարուժան՝ «Ծաղիկների աշխարհ»
 Կիկիլիո՝ «Երկու օրիորդ»
 Պետիկ՝ «Երազիկ»
 Մեքի՝ «Երեք գռոշանոց օպերա»
 Բապս՝ «Չառլեի մորաքույրը»

Ֆիլմագրություն 
1983 - Տաքսի-տաքսի (ֆիլմ-բեմադրություն) - Կնյազ
1981 - Ատամնաբույժն արևելյան - Նիկո
1963 - Ճանապարհ դեպի կրկես - Աշոտ 
1956 - Պատվի համար - Սուրեն Էլիզբարով
1949 - Արարատյան դաշտի աղջիկը - Գրիգոր

Ծանոթագրություններ

Արտաքին հղումներ 
 Կարպ Խաչվանքյանը դասարանում 

Թատերական գործիչներ այբբենական կարգով
Հայ կինոդերասաններ
Հայ ռեժիսորներ
Թատրոնի հայ դերասաններ